Приложение №2
МОТИВИ
към Проект на наредба за насърчаване на инвестициите с общинско значение 

в Община Горна Оряховица

І. Причини, които налагат приемането.
Проектът на наредба за насърчаване на инвестициите с общинско значение в Община Горна Оряховица е съставен, съгласно чл.22з., ал.1 от Закона за насърчаване на инвестициите. Разпоредбата е вписана с изменението на Закона за насърчаване на инвестициите (ДВ, бр.16 от 2013г.), с което се разширяват правомощията на общините за насърчаване на инвестициите. Въведена е възможността кметът на общината, в която ще се осъществява инвестиционен проект, да издава общински сертификат за инвестиция клас В, след решение на общинския съвет. По този начин се регламентират по-широки компетенции на кмета и общинския съвет за провеждането на общинска политика за привличане на инвестиции. 

Насърчават се инвестиции клас В по проекти с общинско значение, когато се реализират в административните граници на общината. С наредбата се определят условията и редът за издаване на сертификат за инвестиция клас В и прилагането на мерките, съгласно изискванията на глава трета от Закона и на Правилника за прилагането му. 
Мерките за насърчаване на инвестиции, получили сертификат клас В са следните:
· съкратени срокове за административно обслужване, предоставяно от общината, на чиято територия се осъществява инвестицията;

· индивидуално административно обслужване, предоставяно от общината, на чиято територия се осъществява инвестицията;

· придобиване право на собственост или ограничени вещни права върху имоти – частна общинска собственост, в случай че не е заявена от инвеститор при издаване на сертификат за инвестиция клас А, клас Б или за приоритетен инвестиционен проект за същия имот – частна общинска собственост.

Регламентиран е максимален размер на инвестицията за сертифициране в клас В, който е по-нисък от минималния за клас Б, т. е. до 2 млн. лв. С настоящият Проект на наредба се регламентира диференциране на минималния праг за инвестиция клас В, според вида на дейността – за високотехнологични дейности минималният праг е 750 хил. лв., за останалите дейности 1 млн. лв. Второто условие за сертифициране е поддържане на минимална заетост от 15 лица.
ІІ. Цели, които се поставят - създаване на възможности за насърчаване на инвестициите на общинско ниво в Община Горна Оряховица.

ІІІ. Финансови и други средства, необходими за прилагането на наредбата - не са необходими.

ІV. Очаквани резултати от прилагането на наредбата. 

Привличане на инвестиционен интерес към Община Горна Оряховица предвид благоприятното териториално разположение на общината, отговарящо на критериите за интермодалност при наличието на железопътен, автомобилен и въздушен транспорт, като свързващо звено на различните транспортни мрежи. 

С приемането на наредбата за насърчаване на инвестициите и предстоящото приемане на Интегриран план за градско възстановяване и развитие на общината, Община Горна Оряховица ще разполага с нормативна база, даваща възможност за комплексно административно обслужване на потенциални инвеститори. 
V. Анализ на съответствие с правото на Европейския съюз.
Настоящият Проект на наредба е съставен в съответствие с нормативните актове от по-висока степен, както и с тези на европейското законодателство. 
Кмет на Община Горна Оряховица

